b'\n_START_ARTICLE_\nRamon Amig\xc3\xb3 Angl\xc3\xa8s\n_START_SECTION_\nBiografia\n_START_PARAGRAPH_\nFill de Ramon Amig\xc3\xb3 Pujol, de Falset, i Rosa Angl\xc3\xa8s Sol\xc3\xa9, de Reus. Va tenir un germ\xc3\xa0, que no va arribar a con\xc3\xa8ixer, perqu\xc3\xa8 va morir abans de n\xc3\xa9ixer ell. Tamb\xc3\xa9 va tenir una germana, Rosa. Va iniciar la seva formaci\xc3\xb3 al col\xc2\xb7legi Cros de Reus i l\'any 1936 va comen\xc3\xa7ar al Grup Escolar Francesc  Maci\xc3\xa0. L\'any seg\xc3\xbcent va comen\xc3\xa7ar el curs a l\'institut, per\xc3\xb2 no el va acabar perqu\xc3\xa8 es va traslladar a la Selva a causa de la guerra, on es va estar fins a comen\xc3\xa7ament de 1939. \xc3\x89s destacable que estudi\xc3\xa9s catal\xc3\xa0, franc\xc3\xa8s i angl\xc3\xa8s, a m\xc3\xa9s de principis de llat\xc3\xad, a trav\xc3\xa9s d\'ensenyaments no formals. Teresa _NEWLINE_Miquel i P\xc3\xa0mies, deixebla de Pompeu Fabra, va influir de manera decisiva en la dedicaci\xc3\xb3 a la formaci\xc3\xb3 de mestres de catal\xc3\xa0 de Ramon Amig\xc3\xb3. En el mateix per\xc3\xadode (anys 40) Joaquim Santasusagna exerc\xc3\xad tamb\xc3\xa9 de mestre d\'Amig\xc3\xb3 en mat\xc3\xa8ria liter\xc3\xa0ria i pol\xc3\xadtica. A causa de l\'empresonament del seu pare, un cop acabada la guerra, ell va haver de deixar els estudis per posar-se a treballar en una empresa exportadora de fruits secs, on es va ocupar de la correspond\xc3\xa8ncia internacional perqu\xc3\xa8 dominava el franc\xc3\xa8s l\'angl\xc3\xa8s i l\'alemany._NEWLINE_Vinculat a l\'excursionisme cient\xc3\xadfic, la seva relaci\xc3\xb3 amb el ge\xc3\xb2graf Josep Igl\xc3\xa9sies i amb l\'erudit i activista Joaquim Santasusagna, accentuaren l\'inter\xc3\xa8s d\'Amig\xc3\xb3 per l\'estudi conscient del territori, que es concret\xc3\xa0 en les seves actuacions a l\'Associaci\xc3\xb3 Excursionista de Reus, entitat fundada la tardor de 1947 i de la que en fou president, en la catalanitzaci\xc3\xb3 del seu Butllet\xc3\xad a partir dels anys seixanta, i en el coneixement hist\xc3\xb2ric i ling\xc3\xbc\xc3\xadstic dels termes del Camp de Tarragona. Els seus primers treballs van fer possible la reedici\xc3\xb3 de la guia excursionista Les muntanyes de Prades, el Montsant i Serra la Llena (1960). En la postguerra, a la segona meitat dels anys quaranta particip\xc3\xa0 en concentracions culturals clandestines, conegudes amb el nom de \xc2\xabmaquis de la poesia\xc2\xbb, vinculades tamb\xc3\xa9 amb Joaquim Santasusagna. Amb Xavier Amor\xc3\xb3s i Josep Maria Arnavat (els tres eren coneguts com "La Triple A") va col\xc2\xb7laborar el 1949 en el grup "Amics de la Poesia", sota l\'aixopluc de la Secci\xc3\xb3 de Literatura de l\'aleshores reobert Centre de Lectura de Reus._NEWLINE_El 1961, el fil\xc3\xb2leg, amb el mestratge de la professora Teresa Miquel impuls\xc3\xa0, juntament amb un altre professor, Robert Miralles, l\'organitzaci\xc3\xb3 de cursos de catal\xc3\xa0 vinculats amb la Junta Assessora d\'Ensenyament d\'\xc3\x92mnium Cultural, amb l\'objectiu de crear un nucli de professors preparats per a difondre\'n la llengua. A patir de 1966 aquest projecte es concret\xc3\xa0 amb l\'organitzaci\xc3\xb3 de la Secci\xc3\xb3 de Formaci\xc3\xb3 del F\xc3\xb2rum Joventut, associaci\xc3\xb3 que tenia el suport de la Prioral de Sant Pere de Reus._NEWLINE_Amig\xc3\xb3 particip\xc3\xa0 en dues associacions ciutadanes d\'especial significaci\xc3\xb3: l\'Associaci\xc3\xb3 d\'Estudis Reusencs i El Centre de Lectura. De la primera entitat, dedicada a publicar recerques historiogr\xc3\xa0fiques i culturals sobre Reus i el Baix Camp, Amig\xc3\xb3 en va ser secretari entre 1959 i 1975, on catalanitz\xc3\xa0 els documents interns d\'aquella instituci\xc3\xb3. Tamb\xc3\xa9 en va ser president entre 1979 i 1997, etapa durant la qual es van redactar uns nous Estatuts (1984) i es van publicar recerques vinculades amb la filologia, a m\xc3\xa9s de la tem\xc3\xa0tica habitual. Va ser president del Centre de Lectura entre el juny de 1973 i el juny de 1975, dirigint la Revista de l\'entitat. Va vincular el Centre amb activitats de car\xc3\xa0cter nacional, com la Flama de la Llengua Catalana._NEWLINE_Va ser considerat una figura clau dins de l\'estudi de l\'onom\xc3\xa0stica i el mestre d\'una generaci\xc3\xb3 d\'erudits al Camp de Tarragona._NEWLINE_Va publicar diversos llibres de topon\xc3\xadmia i guies itiner\xc3\xa0ries de la Catalunya Nova. Va fer cursos d\'onom\xc3\xa0stica a la Universitat de Val\xc3\xa8ncia, a la Universitat de Lleida i Universitat Rovira i Virgili de Tarragona. A partir del 1980 i fins a la seva mort, va ser vicepresident de la Societat d\'Onom\xc3\xa0stica de Catalunya. Des del 1994 a la seva mort fou membre corresponent de la Secci\xc3\xb3 Filol\xc3\xb2gica de l\'Institut d\'Estudis Catalans. El 1997 fou guardonat amb la Creu de Sant Jordi._NEWLINE_Mor\xc3\xad a Reus el 16 de setembre de 2011 i el seu funeral se celebr\xc3\xa0 al tanatori de ciutat, on la bandera onej\xc3\xa0 a mitja asta amb un cresp\xc3\xb3 negre.'